*proiect*

**Cu privire la modificarea și completarea**

**unor hotărîri ale Guvernului**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Guvernul HOTĂRĂŞTE:**

**1.** Poziţia 5 din compartimentul “Secţia de ştiinţe umanistice şi arte” al anexei nr.2 la Hotărîrea Guvernului nr.1326 din 14 decembrie 2005 “Cu privire la măsurile de optimizare a infrastructurii sferei ştiinţei şi inovării” (Monitorul Oficial al Republicii Moldova, 2005, nr.168-171, art.1406), cu modificările şi completările ulterioare, se exclude.

**2.** Anexa nr.3 la Hotărîrea Guvernului nr.653 din 6 noiembrie 2009 „Cu privire la aprobarea Regulamentului, structurii şi efectivului-limită ale aparatului central al Ministerului Educaţiei” (Monitorul Oficial al Republicii Moldova, 2009, nr. 162, art. 721), cu modificările şi completările ulterioare, se completează cu poziţia ”Institutul de Ştiinţe ale Educaţiei”.

**Prim-ministru Iurie LEANCĂ**

Contrasemnează:

Ministrul educaţiei Maia Sandu

**NOTĂ DE ARGUMENTARE**

**la proiectul de hotărîre a Guvernului „Cu privire la**

**modificarea și completarea unor hotărîri ale Guvernului”**

Proiectul de hotărîre a Guvernului „Cu privire la modificarea și completarea unor hotărîri ale Guvernului” a fost elaborat în vederea optimizării activității Institutului de Științe ale Educației și prevede resubordonarea acestuia de la Academia de Științe a Moldovei la Ministerul Educației.

Deși atribuțiile Institutului, potrivit Statutului său, sunt subsecvente funcțiilor Ministerului Educației, această entitate, potrivit Hotărîrii Guvernului nr.1326 din 14 decembrie 2005 “Cu privire la măsurile de optimizare a infrastructurii sferei ştiinţei şi inovării”, se află în subordinea Academiei de Științe a Moldovei.

Această situație afectează buna coordonare a activităților de bază ale Institutului din partea instituției responsabile de elaborarea politicilor în domeniul educației, adică a Ministerului Educației, fapt care, în final, se răsfrînge negativ asupra funcționalității entității din perspectiva realizării misiunii și obiectivelor pentru care a fost instituită.

Din această cauză, se propune resubordonarea Institutului de Științe ale Educației, cum e și firesc, de la Academia de Științe a Moldovei la Ministerul Educației.

Pentru aceasta, se propune operarea a 2 amendamente în cadrul normativ în vigoare, și anume:

**1.** Excluderea poziției ”Institutul de Științe ale Educației” din Hotărîrea Guvernului nr.1326 din 14 decembrie 2005 “Cu privire la măsurile de optimizare a infrastructurii sferei ştiinţei şi inovării”;

**2.** Completarea cu poziția respectivă a listei instituțiilor subordonate Ministerului Educației cuprinsă în anexa nr.3 la Hotărîrea Guvernului nr.653 din 6 noiembrie 2009 „Cu privire la aprobarea Regulamentului, structurii şi efectivului-limită ale aparatului central al Ministerului Educaţiei”.

Pentru implementarea proiectului, nu sînt necesare mijloace financiare suplimentare de la bugetul de stat.

Avînd în vedere cele expuse, se consideră oportună aprobarea prezentului proiect de hotărîre a Guvernului.

|  |  |
| --- | --- |
| **Ministrul educaţiei** | **Maia SANDU** |